"Sziasztok! Egy tanulságos tapasztalatot szeretnék megosztani Veletek. Egy másik csoportban feltettem egy kérdést arról, hogy kollégák is tapasztalták-e már, hogy egy iskola - szülői nemtetszés-nyilvánítás okán - korlátozza vagy egyáltalán nem engedélyezi a gamifikáció (Motimore felületen keresztül történő) használatát.

Az én történetem röviden a következő: második éve használom minden tanulócsoportomban hatékonyan a módszert, amit egy POK-os előadásom alkalmával az igazgató maga is ujjongva fogadott. A szülők többsége nagyra értékelte a rendszert, de ők voltak a kulturált csendes többség. Akit érdekelt valami, megkeresett. Egy szülőnek nem tetszett, hármat-négyet behergelt, és panaszt tettek a tankerületnél. A vezetőség meg (akinek kapóra jött az ügy egy túlságosan innovatív rebellis ellen) rácuppant, és egy gyors koncepciós eljárással ellehetetlenítette a módszert. Nem voltak igazi érvek, vagyis ami elhangzott, azt tételesen megcáfoltam, de a kommunikáció egyirányú volt, és

leginkább kicsinyesség, szakmaiatlanság és hatalomféltés motiválta. Abba kötöttek bele, hogy fizetni kellett a felületért (660,-Ft/2év), hogy fognak tudni pl.vizsgán memoritereket, ha nem volt kötelező megtanulni (5 hónappal a vizsga előtt kb.6 vers részleteiről van szó), hogy fognak leérettségizni (6.évfolyamosok), miért kell tudniuk fogalmakat, ha az időszakterv feladatai más jellegűek voltak és hasonlóak. Igazából az érdekelt, hogy rendszerszinten tartunk-e itt, hogy szülők módszertani kérdéseket bírálhatnak felül, ad absurdum 21.századi innovációkat gáncsolhatnak el, vagy az én esetem inkább a mi intézményünk sajátossága."

Sokan hozzászóltak. Volt, aki elmesélte, hogy a kollégái azért nem tartanak projektmunkát, mert a szülők arra panaszkodnak, hogy "csak játszanak", nem "rendesen tanulnak", vagy hogy a szülők azért szaladnak a tankerületbe, hogy nem olyan a gyerek jegye, mint amilyet a szülő szeretne. Olyan is akadt, akit az a vád ért játékalapú órák után, hogy elszórakozza a gyerek jövőjét. Rendszeres az is, hogy a tanár nem "adja le az anyagot", a gyerekek nem "írnak a füzetbe". És általános, hogy a szülő nyer. Nemrég hallottam egy kollegáról, akinek az óráját szülői bejelentést követően a tankerülettől ellenőrizték, majd továbbképzésre és pszichológiai ellátásra kötelezték.

Érdekelne a véleményetek arról, hogy ez a fajta, ma már napi gyakoriságú szülői befolyásgyakorlás meddig egészséges; illetve a pedagógus érdekvédelmét ki látja el, ha a vezetőség sok intézményben nem is naprakész a korszerű innovációk terepén, elsősorban a saját irháját menti a tankerülettel szemben, és ennek oltárán bármikor beáldozza a kollegáját - akár tanárhiány, akár nyilvánvaló dilettantizmus esetén.